作者:劉鎮1
標題:賀新郎
內容:翠葆搖新竹。正榴花、枝頭葉底，鬥紅爭綠。誰在紗窗停針線，閒理竹西舊曲。又還是、蘭湯新浴。手弄合歡雙彩索，笑偎人、福壽低相祝。金鳳嚲，艾花矗。龍舟噀水飛相逐。記當年、懷沙舊恨，至今遺俗。雨過平蕪浮天闊，畫艗凌波盡簇。沸十里、笙歌聲續。好是蟾鉤隨歸棹，任歡呼、船重成頹玉。猶未忍，罩銀燭。